Елисавета Багряна
Рибар

chitanka.info

Пристанището опустя. Рибарите се прибраха с потъмнели чела.

неподвижна и безплътна — като нарисувана — е водата

и в нея лодките — ято птици на почивка, със свити крила,

стоят, кацнали на своите отражения — забили връх в глъбината.

Във въздуха се носи, остър и горчив, мириса на разтопена смола:

изтеглил лодката си на брега, там долу, в пясъчното плато,

млад рибар, с разтворена на гърдите блуза и с димяща лула,

над нея се е надвесил, вдълбочен и мълчалив, като в тайнствено свято.

Че утре рано, лека като съновидение и бърза като мечта,

ще го понесе по резпенените гребени на океанските вълни

и обратно тук, може би никога вече, не ще го върне тя…

Но сега, здраво и безгрижно като дете, ще спи той през нощта

и неостъпно и властно — като любовница и съдба — ще му се присъни

непостижимата шир, която го зове в тайнствените си глъбини.

Издание: Елисавета Багряна. „Амазонка. Избрана лирика в два тома.“ „Български писател“. С. 1973

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.